ايه هو التنوير ؟ هى مقاله كتبها ايمانويل كانط بعد ما القسيس يوهان فريدريش زولنير سأله ايه هو التنوير ؟ فحدد كانط مفهوم التنوير بانه : خروج الانسان من حالة عدم استخدام عقله الا لما حد تانى يوجهه و يديله امر عشان يشغل مخه ، و ان الانسان ده بيعتمد على ناس تانيه زى رجال دين و قاده و سياسيين انهم يفكروله و يقولوله كلام و هو يصدقه و يفضل يكرره من غير ما هو فاهم او مقتنع بيه. كانط كان شايف ان الناس بتعمل كدا بسبب حاجتين : دول يا كسلانيين ، بيكسلوا يفكروا و يشغلوا مخهم و معتمدين على كلام الناس التانيه اللى بتقول لهم معلومات وهما مش فاهميين. يا اما جبنا ، مقتنعيين او حد قانعهم بإنهم لو شغلوا عقلهم ممكن يئذوا نفسهم او انهم يكفروا او يخرجوا على الدين. كل دا بيخلى الانسان عبد بيتحكم فيه الناس اللى بتفكر ليه و بتمنعه انه يفكر لنفسه . كانط كان مؤيد للى عملته الثوره الفرنسيه من حيث انها سمحت للناس و خلتهم يشغلو عقولهم ويحرروا نفسهم من استبداد و سيطره رجال الدين و القاده و السياسيين على عقولهم و تحريم عليهم عيشيتهم و منعهم من المناقشه و ظلمهم.